На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и143/16) и члана 15. Одлуке о оснивању Народне библиотеке „Стеван Сремац“ Ниш ("Службени лист града Ниша", број 2/11 и 115/16)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Народне библиотеке „Стеван Сремац“ Ниш за 2017. годину, број 01-2232/16 који је донео Управни одбор ове установе, на седници одржаној 15.11.2016. године.

 II Програм рада Народне библиотеке „Стеван Сремац“ Ниш за 2017. годину реализоваће се у складу са Финансијским планом ове установе за 2017. годину.

 III Решење доставити установи Народна библиотека „Стеван Сремац“ Ниш у Нишу, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

***О б р а з л о ж е њ е***

 Управни одбор Народне библиотеке „Стеван Сремац“ Ниш, на седници одржаној 15.11.2016. године донео је Програм рада Народне библиотеке „Стеван Сремац“ Ниш за 2017. годину, број 01-2232/16 и доставио га Секретаријату за културу и информисање у даљу надлежност.

Програмом рада у 2017. години обухваћена је делатност Библиотеке у набавци и обради библиотечке грађе, развијању културе читања кроз разне планске активности, дигитализацији књижног фонда, културним делатностима, сарадњи са другим установама, издавачкој делатности и пројектима, као и обављању матичних функција библиотеке.

У Програму су, такође, садржани и подаци о унутрашњој организацији Установе, њеним програмским циљевима, плановима проширења завичајних и посебних фондова, раду огранака Библиотеке, као и потребама и плановима на капиталном одржавању, адаптацији и доградњи објекта Библиотеке и обезбеђивању већег и функционалнијег простора.

За 2017. годину планира се набавка око 10.700 нових књига. Куповином ће се набавити око 6.500 књига, односно око 2.000 нових наслова. Из буџетских средстава планира се око 4.500.000,00 динара за куповину нових књига, а просечна цена књиге, на основу Предлога набавке књига и периодике који израђује Народна библиотека Србије, је око 700,00 динара. Поклоном ће се набавити око 4.200 књига. Из Откупа Министарства културе и информисања РС набавиће се око 2.200 књига. Као поклон разних дародаваца биће набављено 2.000 књига.

Приликом целокупне набавке публикација водиће се рачуна о прописаним библиотечким стандардима који се односе на величине фондова појединих одељења Библиотеке, о стању фондова поједих одељења и о потребама корисника.

За набавку књига, периодичне штампе и остале библиотечке грађе која представља трајни фонд Библиотеке планирано је 5. 320.000,00 (из буџета Града и из сопствених средстава).

 У 2017. години Библиотека планира двадесет књижевних догађаја, три предавања, један стручни скуп, као и десет изложби. Књижевне вечери, трибине и предавања биће посвећене не само делима из области белетристике већ и садржајима који се баве различитим областима науке и уметности.

Наставиће се активна сарадња са Српском академијом наука и уметности, кинеским институтом Конфуције, Француском и Америчком амбасадом, Народном библиотеком Србије, Копненом војском Србије, Епархијом нишком и многим другим култуирним и образовним институцијама у региону.

Чланом 41. став 2. Одлуке о буџету Града Ниша за 2017. годину („Службени лист Града Ниша“, број 148/16) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Градска управа града Ниша - Секретаријат за културу и информисање, дала сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Народне библиотеке „Стеван Сремац“ Ниш за 2017. годину.

овлашћено лице –

 по овлашћењу в.д. начелника

 Градске управе града Ниша

 Небојша Стевановић